BILAG TIL DEN LOVGIVNINGSMÆSSIGE BESLUTNING

Erklæringer fra Kommissionen om Europa-Parlamentets og Rådets forordning (EU) 2022/991 (1)

Erklæring fra Kommissionen om gennemførelsen af den mekanisme, der giver Europol mulighed for at foreslå, at der foretages indberetninger i Schengeninformationssystemet

Som led i den evaluering, som Kommissionen vil foretage i henhold til artikel 68, stk. 3, i forordning (EU) 2016/794, vil Kommissionen tre år efter ikrafttrædelsen af denne forordning om ændring af forordning (EU) 2016/794 aflægge rapport om den operationelle virkning af den nye mekanisme, der er indført ved artikel 4, stk. 1, litra r), i forordning (EU) 2016/794. Inden for rammerne af denne mekanisme kan Europol på grundlag af data, som Europol har modtaget fra tredjelande eller internationale organisationer, foreslå medlemsstaterne, at der i Unionens interesse foretages indberetninger i Schengeninformationssystemet om personer, der er involveret i terrorisme eller grov og organiseret kriminalitet. Kommissionen vil foretage denne evaluering på grundlag af rapporter, som Europol forelægger om forslag til indberetninger i Schengeninformationssystemet og om efterfølgende indberetninger, som medlemsstaterne foretager i Schengeninformationssystemet.

Erklæring fra Kommissionen om forbindelserne mellem Europol og Den Europæiske Anklagemyndighed

Efter Kommissionens opfattelse kan bestemmelserne om forbindelserne mellem Europol og Den Europæiske Anklagemyndighed (»EPPO«) som fastsat i artikel 20a i forordning (EU) 2016/794 ikke begrænse Europols forpligtelser i henhold til artikel 24, stk. 1, i Rådets forordning (EU) 2017/1939 og skal derfor fortolkes og anvendes i overensstemmelse med sidstnævnte artikel.

Erklæring fra Kommissionen om bestemmelserne for Europols samarbejde med tredjelande

For så vidt angår reglerne for Europols samarbejde med tredjelande bemærker Kommissionen, at enhver videregivelse af personoplysninger fra Europol til et tredjeland på grundlag af et »juridisk bindende instrument« kræver en international aftale i henhold til traktatens artikel 218 som allerede fastsat i artikel 25, stk. 1, litra b), i forordning (EU) 2016/794. Kommissionen bemærker desuden, at enhver videregivelse af personoplysninger fra Europol til et tredjeland på grundlag af Europols vurdering af de fornødne garantier skal opfylde de krav, der er fastsat i Den Europæiske Unions Domstols praksis (2) , hvilket kræver, at Europol konkluderer, at der i tredjelandet er et i det væsentlige tilsvarende databeskyttelsesniveau. Gives der mulighed for videregivelse af oplysninger på grundlag af en sådan vurdering uden forudgående aftale med Den Europæiske Tilsynsførende for Databeskyttelse, jf. artikel 25, stk. 6, i forordning (EU) 2016/794, vil der være risiko for, at Den Europæiske Tilsynsførende for Databeskyttelse efterfølgende griber ind på grundlag af en divergerende vurdering af databeskyttelsesgarantierne, hvilket kan have en negativ indvirkning på retshåndhævelsessamarbejdet.

Erklæring fra Kommissionen om styrkelsen af samarbejdet mellem Europol og INTERPOL

Kommissionen minder om, at den som led i de igangværende forhandlinger om en samarbejdsaftale mellem Den Europæiske Union og Den Internationale Kriminalpolitiorganisation (INTERPOL) og i overensstemmelse med Rådets forhandlingsdirektiver (3) bestræber sig på at styrke samarbejdet mellem Europol og INTERPOL under hensyntagen til den seneste udvikling inden for bekæmpelse af terrorisme, grænseoverskridende og tværnational grov organiseret kriminalitet samt de nuværende operationelle behov og Europols mandat. Kommissionen bestræber sig i overensstemmelse med Rådets forhandlingsdirektiver (4) på at sikre, at aftalen omfatter retsgrundlaget for en bemyndigelse af Europol til at tilgå relevante INTERPOL-databaser med henblik på udførelsen af sine opgaver.

Rådets erklæring om INTERPOL-efterlysningsblade (røde hjørner) i forbindelse med vedtagelsen af Europa-Parlamentets og Rådets forordning (EU) 2022/991 (5)

Inden for rammerne af det løbende samarbejde mellem EU og INTERPOL ser Rådet med tilfredshed på de fremskridt, som INTERPOL har gjort med hensyn til at oprette interne mekanismer til forud for offentliggørelse og udbredelse af efterlysningsblade (rødt hjørne) at vurdere enhver overtrædelse af statutterne for INTERPOL. Medlemsstaterne vil fortsat støtte INTERPOL i disse bestræbelser og hilser det velkommen, at en repræsentant for INTERPOL på gruppeniveau i Rådet orienterede om de bestræbelser, der er gjort i INTERPOL for at forhindre misbrug af efterlysningsblade (rødt hjørne) af politiske årsager eller krænkelse af menneskerettighederne, og opfordrer til en fortsat og regelmæssig udveksling om spørgsmålet mellem INTERPOL og dets »nationale centralbureauer« for yderligere at øge kendskabet til de foranstaltninger, som medlemsstaterne skal træffe i samarbejde med INTERPOL. Rådet vil fortsat støtte INTERPOL i at fremme de eksisterende INTERPOL-standarder og -procedurer for datakvalitet og overholdelse og vil regelmæssigt indbyde INTERPOL til at orientere Rådet på gruppeniveau.

(1) Europa-Parlamentets og Rådets forordning (EU) 2022/991 af 8. juni 2022 om ændring af forordning (EU) 2016/794 for så vidt angår Europols samarbejde med private parter, Europols behandling af personoplysninger til støtte for strafferetlige efterforskninger og Europols rolle inden for forskning og innovation (EUT L 169 af 27.6.2022, s. 1).

(2) Udtalelse 1/15, PNR-aftalen mellem EU og Canada, EU:C:2017:592 (26.7.2017), dom af 6. oktober 2015, Schrems, C-362/14, EU:C:2015:650, og dom af 16. juli 2020, Schrems II, C-311/18, EU:C:2020:559.

(3) Rådets afgørelse (EU) 2021/1312 af 19. juli 2021 om bemyndigelse til at indlede forhandlinger om en samarbejdsaftale mellem Den Europæiske Union og Den Internationale Kriminalpolitiorganisation (INTERPOL).

(4) Rådets afgørelse (EU) 2021/1312 af 19. juli 2021 om bemyndigelse til at indlede forhandlinger om en samarbejdsaftale mellem Den Europæiske Union og Den Internationale Kriminalpolitiorganisation (INTERPOL).

(5) Europa-Parlamentets og Rådets forordning (EU) 2022/991 af 8. juni 2022 om ændring af forordning (EU) 2016/794 for så vidt angår Europols samarbejde med private parter, Europols behandling af personoplysninger til støtte for strafferetlige efterforskninger og Europols rolle inden for forskning og innovation (EUT L 169 af 27.6.2022, s. 1).